Απόφαση του Δικαστηρίου (πέμπτο τμήμα) της 10ης Μαΐου 2001. - Cabletron Systems Ltd κατά The Revenue Commissioners. - Αίτηση για την έκδοση προδικαστικής αποφάσεως: Appeal Commissioners - Ιρλανδία. - Κοινό Δασμολόγιο - Δασμολογικές κλάσεις - Δασμολογική κατάταξη συσκευών που χρησιμοποιούνται σε τοπικό δίκτυο - Κατάταξη στη Συνδυασμένη Ονοματολογία - Κύρος των κανονισμών (ΕΚ) 1638/94 και 1165/95. - Υπόθεση C-463/98.



Συλλογή της Νομολογίας του Δικαστηρίου 2001 σελίδα I-03495



Περίληψη

Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

1. Κοινό Δασμολόγιο - Δασμολογικές κλάσεις - «Ηλεκτρικές συσκευές για την ενσύρματη τηλεφωνία ή τηλεγραφία» υπό την έννοια της κλάσεως 8517 της Συνδυασμένης Ονοματολογίας - Κατάταξη από την Επιτροπή στην εν λόγω κλάση των προσαρμογών, προσαρμογέων ζεύξεως, των συσκευών λήψεως-μεταδόσεων και των καρτών προσαρμογέων - Δεν επιτρέπεται - Ακυρότητα των σημείων 1 έως 3 του παραρτήματος του κανονισμού (ΕΚ) 1638/94 και του σημείου 4 του παραρτήματος του κανονισμού (ΕΚ) 1165/95

(Κανονισμός της Επιτροπής 1638/94, παράρτημα, σημεία 1 έως 3 και 1165/95, παράρτημα, σημ. 4)

2. Κοινό Δασμολόγιο - Δασμολογικές κλάσεις - Συσκευές που αποτελούν μέρος του εξοπλισμού του δικτύου πληροφορικής - Κατάταξη στην κλάση 8471 της Συνδυασμένης Ονοματολογίας

Περίληψη

1. Οι κανονισμοί (ΕΚ) 1638/94 και 1165/95 για κατάταξη εμπορευμάτων στη Συνδυασμένη Ονοματολογία, είναι ανίσχυροι, καθόσον κατατάσσουν στην κλάση 8517 της Συνδυασμένης Ονοματολογίας (ηλεκτρικές συσκευές για την ενσύρματη τηλεφωνία ή τηλεγραφία) τους προσαρμογείς, προσαρμογείς ζεύξεως και τις συσκευές λήψεως-μεταδόσεως που περιγράφονται στα σημεία 1 έως 3 του παραρτήματός του κανονισμού 1165/95 και τις κάρτες προσαρμογείς που περιγράφονται στο σημείο 4 του παραρτήματος του κανονισμού 1165/95.

Η Επιτροπή θα έπρεπε να αντιληφθεί, ενόψει της διατυπώσεως των κλάσεων 8471 και 8517 σε συνδυασμό με τις επεξηγηματικές σημειώσεις, όπως ίσχυαν κατά τον χρόνο εκδόσεως των προπαρατεθέντων κανονισμών, ότι δεν έπρεπε να κατατάξει τους εν λόγω τύπους συσκευών δικτύου στην κλάση 8517. Το σφάλμα αυτό είναι πρόδηλο και πλήττει το κύρος των εν λόγω κανονισμών.

( βλ. σκέψεις 22, 27, διατακτ. 1-2 )

2. Οι αποτελούσες μέρος του εξοπλισμού του δικτύου πληροφορικής συσκευές, που συνδέονται με την κεντρική μονάδα επεξεργασίας είτε απ' ευθείας είτε μέσω μιας ή περισσότερων άλλων μονάδων, είναι ειδικά κατασκευασμένες ως μέρη ενός συστήματος επεξεργασίας πληροφοριών, μπορούν να δέχονται ή να παρέχουν δεδομένα σε μορφή που μπορούν να χρησιμοποιηθούν από το σύστημα και δεν επιτελούν έργο που θα μπορούσαν να επιτελέσουν χωρίς τη βοήθεια μιας αυτόματης μηχανής επεξεργασίας πληροφοριών, πρέπει να κατατάσσονται στην κλάση 8471 της Συνδυασμένης Ονοματολογίας.

( βλ. σκέψη 27, διατακτ. 3 )

Διάδικοι

Στην υπόθεση C-463/98,

που έχει ως αντικείμενο αίτηση των Appeal Commissioners (Ιρλανδία) προς το Δικαστήριο, κατ' εφαρμογήν του άρθρου 177 της Συνθήκης ΕΚ (νυν άρθρου 234 ΕΚ), με την οποία ζητείται, στο πλαίσιο της διαφοράς που εκκρεμεί ενώπιον του αιτούντος δικαστηρίου μεταξύ

Cabletron Systems Ltd

και

The Revenue Commissioners,

η έκδοση προδικαστικής αποφάσεως ως προς το κύρος των κανονισμών (ΕΚ) 1638/94 της Επιτροπής, της 5ης Ιουλίου 1994, για κατάταξη εμπορευμάτων στη Συνδυασμένη Ονοματολογία (ΕΕ L 172, σ. 5), και (ΕΚ) 1165/95 της Επιτροπής, της 23ης Μα_ου 1995, για κατάταξη εμπορευμάτων στη Συνδυασμένη Ονοματολογία (ΕΕ L 117, σ. 15), καθώς και ως προς την ερμηνεία της Συνδυασμένης Ονοματολογίας του Κοινού Δασμολογίου, που περιλαμβάνεται στο παράρτημα Ι του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το Κοινό Δασμολόγιο (ΕΕ L 256, σ. 1), όπως τροποποιήθηκε με τους κανονισμούς (ΕΟΚ) 2505/92 της Επιτροπής, της 14ης Ιουλίου 1992 (ΕΕ L 267, σ. 1), (ΕΟΚ) 2551/93 της Επιτροπής, της 10ης Αυγούστου 1993 (ΕΕ L 241, σ. 1), (ΕΚ) 3115/94 της Επιτροπής, της 20ής Δεκεμβρίου 1994 (ΕΕ L 345, σ. 1), και, εν συνεχεία, (ΕΚ) 3009/95 της Επιτροπής, της 22ας Δεκεμβρίου 1995 (ΕΕ L 319, σ. 1),

ΤΟ ΔΙΚΑΣΤΗΡΙΟ (πέμπτο τμήμα),

συγκείμενο από τους A. La Pergola, πρόεδρο τμήματος, Μ. Wathelet, D. A. O. Edward (εισηγητή), P. Jann και L. Sevón, δικαστές,

γενικός εισαγγελέας: F. G. Jacobs

γραμματέας: H. A. Rühl, κύριος υπάλληλος διοικήσεως,

λαμβάνοντας υπόψη τις γραπτές παρατηρήσεις που κατέθεσαν:

- η Cabletron Systems Ltd, εκπροσωπούμενη από τους P. Sreenan, SC, και R. Hastings, BL, κατ' εντολή των Arthur Cox, solicitors,

- οι Revenue Commissioners, εκπροσωπούμενοι από την F. Cooke, επικουρούμενη από τους E. Fitzsimons, SC, και B. Conway, BL,

- η Κυβέρνηση των Κάτω Χωρών, εκπροσωπούμενη από τον Μ. A. Fierstra,

- η Επιτροπή των Ευρωπαϊκών Κοινοτήτων, εκπροσωπούμενη από τους R. B. Wainwright και J. C. Schieferer,

έχοντας υπόψη την έκθεση ακροατηρίου,

αφού άκουσε τις προφορικές παρατηρήσεις της Cabletron Systems Ltd, των Revenue Commissioners και της Επιτροπής, κατά τη συνεδρίαση της 30ής Νοεμβρίου 2000,

αφού άκουσε τον γενικό εισαγγελέα που ανέπτυξε τις προτάσεις του κατά τη συνεδρίαση της 1ης Φεβρουαρίου 2001,

εκδίδει την ακόλουθη

Απόφαση

Σκεπτικό της απόφασης

1 Με απόφαση της 15ης Δεκεμβρίου 1998, η οποία περιήλθε στο Δικαστήριο στις 17 Δεκεμβρίου 1998, οι Appeal Commissioners υπέβαλαν, βάσει του άρθρου 177 της Συνθήκης ΕΚ (νυν άρθρου 234 ΕΚ), τέσσερα προδικαστικά ερωτήματα ως προς το κύρος των κανονισμών (ΕΚ) 1638/94 της Επιτροπής, της 5ης Ιουλίου 1994, για κατάταξη εμπορευμάτων στη Συνδυασμένη Ονοματολογία (ΕΕ L 172, σ. 5), και (ΕΚ) 1165/95 της Επιτροπής, της 23ης Μα_ου 1995, για κατάταξη εμπορευμάτων στη Συνδυασμένη Ονοματολογία (ΕΕ L 117, σ. 15), καθώς και ως προς την ερμηνεία της Συνδυασμένης Ονοματολογίας του Κοινού Δασμολογίου, που περιλαμβάνεται στο παράρτημα Ι του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το Κοινό Δασμολόγιο (ΕΕ L 256, σ. 1), όπως τροποποιήθηκε με τους κανονισμούς (ΕΟΚ) 2505/92 της Επιτροπής, της 14ης Ιουλίου 1992 (ΕΕ L 267, σ. 1), (ΕΟΚ) 2551/93 της Επιτροπής, της 10ης Αυγούστου 1993 (ΕΕ L 241, σ. 1), (ΕΚ) 3115/94 της Επιτροπής, της 20ής Δεκεμβρίου 1994 (ΕΕ L 345, σ. 1), και, εν συνεχεία, (ΕΚ) 3009/95 της Επιτροπής, της 22ας Δεκεμβρίου 1995 (ΕΕ L 319, σ. 1).

2 Τα ερωτήματα αυτά ανέκυψαν στο πλαίσιο διαφοράς μεταξύ της εταιρίας Cabletron Systems Ltd, με έδρα το Limerick (Ιρλανδία) (στο εξής: Cabletron), και των Revenue Commissioners, ιρλανδικής αρχής επιφορτισμένης με τελωνειακά θέματα, σχετικά με τη δασμολογική κατατάξη 58 τύπων συσκευών που προορίζονται για τον έλεγχο, την επεξεργασία, τη μορφοτύπηση, τη δρομολόγηση, τη μεταγωγή ή τη σύνδεση γεφύρωσης των πληροφοριών από τη μια μονάδα του τυπικού δικτύου στην άλλη· του τοπικού δικτύου οριζομένου ως μιας διασυνδέσεως μεταξύ ενός ή περισσοτέρων ηλεκτρονικών υπολογιστών ή εξυπηρετητών και περιφερειακών μονάδων.

Το νομικό πλαίσιο

Η Συνδυασμένη Ονοματολογία μέχρι τις 31 Δεκεμβρίου 1995

3 Η κλάση 8471 της Συνδυασμένης Ονοματολογίας έχει ως εξής:

«Αυτόματες μηχανές επεξεργασίας πληροφοριών και μονάδες (στοιχεία) αυτών. Μαγνητικές ή οπτικές διατάξεις ανάγνωσης, μηχανές εγγραφής των πληροφοριών σε υπόθεμα με κωδικοποιημένη μορφή και μηχανές επεξεργασίας των πληροφοριών αυτών, που δεν κατονομάζονται ούτε περιλαμβάνονται αλλού».

4 Η σημείωση 5 του κεφαλαίου 84 της Συνδυασμένης Ονοματολογίας σχετικά με την κλάση 8471, όπως ίσχυε πριν την 1η Ιανουαρίου 1996, είχε ως εξής:

«Α. [...]

Β. Οι αυτόματες μηχανές επεξεργασίας πληροφοριών μπορεί να παρουσιάζονται με μορφή συστημάτων που περιλαμβάνουν ποικίλο αριθμό χωριστών μονάδων, που είναι τοποθετημένες η καθεμία μέσα στο δικό της περίβλημα. Μπορεί να θεωρηθεί ότι αποτελεί μέρος του πλήρους συστήματος κάθε μονάδα που συγκεντρώνει ταυτόχρονα τις παρακάτω προϋποθέσεις:

α) που μπορεί να συνδεθεί με την κεντρική μονάδα επεξεργασίας είτε απευθείας είτε μέσω μιας ή περισσοτέρων άλλων μονάδων·

β) που είναι ειδικά κατασκευασμένη ως μέρος τέτοιου συστήματος (πρέπει, ιδίως, εφόσον δεν πρόκειται για μονάδα παροχής ηλεκτρικής ενέργειας, να μπορεί αυτή να δέχεται ή να παρέχει στοιχεία σε μορφή - κώδικα ή σημάτων - που να μπορεί να χρησιμοποιηθεί από το σύστημα).

Όταν παρουσιάζονται ξεχωριστά, οι μονάδες του είδους αυτού υπάγονται επίσης στην κλάση 8471.

Οι μηχανές που ενσωματώνουν αυτόματη μηχανή επεξεργασίας πληροφοριών ή που εργάζονται σε συνδυασμό με μια τέτοια μηχανή και εκτελούν ειδικό έργο αποκλείονται από την κλάση 8471. Οι μηχανές αυτές κατατάσσονται στην αντίστοιχη με το έργο αυτό κλάση ή, αν δεν υπάρχει, σε υπολειμματική κλάση.»

5 Η κλάση 8517 της Συνδυασμένης Ονοματολογίας, όπως ίσχυε πριν από την 1η Ιανουαρίου 1996, είχε ως εξής:

«Ηλεκτρικές συσκευές για την ενσύρματη τηλεφωνία ή τηλεγραφία, στις οποίες περιλαμβάνονται και οι συσκευές τηλεπικοινωνίας με φερόμενη ηλεκτρική ενέργεια».

Η Συνδυασμένη Ονοματολογία μετά την 1η Ιανουαρίου 1996

6 Αν και η διατύπωση της κλάσεως 8471 της Συνδυασμένης Ονοματολογίας παρέμεινε αμετάβλητη, η σημείωση 5 του κεφαλαίου 84 της Συνδυασμένης Ονοματολογίας τροποποιήθηκε με τον κανονισμό 3009/95, που τέθηκε σε ισχύ από την 1η Ιανουαρίου 1996. Μετά την τροποποίηση η σημείωση έχει ως εξής:

«Α. [...]

Β. Οι αυτόματες μηχανές επεξεργασίας πληροφοριών μπορούν να είναι με τη μορφή συστημάτων που περιλαμβάνουν ποικίλο αριθμό διάκριτων μονάδων. Με την επιφύλαξη των διαλαμβανομένων στην παράγραφο Ε κατωτέρω, μια μονάδα μπορεί να θεωρείται ότι αποτελεί μέρος του πλήρους συστήματος, εφόσον πληροί το σύνολο των ακόλουθων προϋποθέσεων:

α) ανήκει σε τύπο που χρησιμοποιείται αποκλειστικά ή κυρίως σε αυτόματο σύστημα κατεργασίας πληροφοριών·

β) μπορεί να συνδεθεί με την κεντρική μονάδα επεξεργασίας είτε κατευθείαν είτε μέσω μιας ή περισσοτέρων άλλων μονάδων και

γ) μπορεί να δέχεται ή να παρέχει δεδομένα σε μορφή - κωδίκων ή σημάτων - που μπορούν να χρησιμοποιηθούν από το σύστημα.

Γ. Οι μονάδες μιας αυτόματης μηχανής επεξεργασίας πληροφοριών, που παρουσιάζονται μεμονωμένα, υπάγονται στην κλάση 8471.

Δ. [...]

Ε. Οι μηχανές που προορίζονται για μια ειδική λειτουργία διαφορετική από εκείνη της επεξεργασίας πληροφοριών και που φέρουν ενσωματωμένη ή εργάζονται σε συνδυασμό με αυτόματη μηχανή επεξεργασίας πληροφοριών ταξινομούνται στην κλάση που αντιστοιχεί στη λειτουργία τους ή, αν δεν υπάρχει, σε μια υπολειπόμενη κλάση.»

7 Η κλάση 8517 της Συνδυασμένης Ονοματολογίας, όπως τροποποιήθηκε με τον κανονισμό 3009/95, ορίζει ότι:

«Ηλεκτρικές συσκευές για την ενσύρματη τηλεφωνία ή τηλεγραφία, στις οποίες περιλαμβάνονται οι συσκευές συνδρομητών με ασύρματο ακουστικό και οι συσκευές τηλεπικοινωνίας με φερόμενη ηλεκτρική ενέργεια ή ψηφιακής τηλεπικοινωνίας, τηλέφωνα με εικόνα».

Οι κανονισμοί 1638/94 και 1165/95

8 Σύμφωνα με τους κανονισμούς 1638/94 και 1165/95, οι προσαρμογείς, οι προσαρμογείς ζεύξεως και οι συσκευές λήψεως-μεταδόσεως που περιγράφονται στα σημεία 1 έως 3 του παραρτήματος του κανονισμού 1638/94, καθώς και οι κάρτες προσαρμογείς που περιγράφονται στο σημείο 4 του παραρτήματος του κανονισμού 1165/95, πρέπει να κατατάσσονται στη διάκριση ΣΟ 8517 82 90 (ηλεκτρικές συσκευές για την ενσύρματη τηλεγραφία άλλες από τις τηλεομοιοτυπικές συσκευές).

Η διαφορά της κύριας δίκης

9 Τον Μάρτιο και τον Απρίλιο 1993, οι Revenue Commissioners, κατόπιν αιτήσεως της Cabletron, εξέδωσαν δεσμευτικές δασμολογικές πληροφορίες με τις οποίες κατέταξαν 43 τύπους συσκευών δικτύου στη διάκριση ΣΟ 8471 99 10 (περιφερειακές μονάδες αυτόματων μηχανών επεξεργασίας πληροφοριών).

10 Τον Νοέμβριο του 1994, τον Απρίλιο, Μάιο και Ιούνιο του 1995, κατόπιν της εκδόσεως των κανονισμών (ΕΚ) 1638/94 και 1165/95, οι Revenue Commissioners ανακάλεσαν αυτές τις δασμολογικές δεσμευτικές πληροφορίες και τις αντικατέστησαν με άλλες με τις οποίες κατέτασσαν τους επίμαχους τύπους συσκευών στην διάκριση ΣΟ 8517 82 90.

11 Τον Μάρτιο του 1996, κατόπιν ριζικής αναμορφώσεως της Συνδυασμένης Ονοματολογίας με τον κανονισμό 3009/95, οι Revenue Commissioners προέβησαν σε νέα κατάταξη των συσκευών αυτών στη νέα διάκριση ΣΟ 8517 50 90 (άλλες συσκευές για την ενσύρματη ψηφιακή τηλεπικοινωνία).

12 Εξάλλου, τον Απρίλιο του 1996, κατόπιν νέας αιτήσεως της Cabletron περί κατατάξεως άλλων τύπων συσκευών δικτύου, οι Revenue Commissioners εξέδωσαν δεσμευτικές δασμολογικές πληροφορίες με τις οποίες κατέτασσαν δεκαέξι από αυτές στη διάκριση ΣΟ 8517 50 90.

13 Επειδή ο δασμολογικός συντελεστής που προβλεπόταν τότε για την κλάση 8517 ήταν κατά πολύ υψηλότερος από τον προβλεπόμενο για την κλάση 8471, η Cabletron άσκησε προσφυγή κατά των κατατάξεων των Revenue Commissioners ενώπιον των Appeal Commissioners.

14 Εκτιμώντας ότι κατά τη διαδικασία εγείρονταν ζητήματα κοινοτικού δικαίου, οι Appeal Commissioners αποφάσισαν να αναστείλουν τη διαδικασία και να υποβάλουν στο Δικαστήριο τα ακόλουθα προδικαστικά ερωτήματα:

«1) Είναι έγκυρος ο κανονισμός (ΕΚ) 1638/94 της Επιτροπής, της 5ης Ιουλίου 1994, για κατάταξη εμπορευμάτων στη Συνδυασμένη Ονοματολογία (ΕΕ L 172 της 7ης Ιουλίου 1994, σ. 5), καθόσον κατατάσσει στον κωδικό ΣΟ 8517 82 90 τα εμπορεύματα που περιγράφονται στα σημεία 1, 2 και 3 του παραρτήματος του εν λόγω κανονισμού;

2) Είναι έγκυρος ο κανονισμός (ΕΚ) 1165/95 της Επιτροπής, της 23ης Μα_ου 1995, για κατάταξη εμπορευμάτων στη Συνδυασμένη Ονοματολογία (ΕΕ L 117 της 24ης Μα_ου 1995, σ. 15), καθόσον κατατάσσει στον κωδικό ΣΟ 8517 82 90 τα εμπορεύματα που περιγράφονται στο σημείο 4 του παραρτήματος του εν λόγω κανονισμού;

3) Έχει η Συνδυασμένη Ονοματολογία [κανονισμός 2658/87 του Συμβουλίου (όπως έχει τροποποιηθεί), ΕΕ L 256 της 7ης Σεπτεμβρίου 1987, σ. 1] την έννοια ότι τα [επίμαχα στην κύρια δίκη] εμπορεύματα πρέπει να καταταγούν ως "Aυτόματες μηχανές επεξεργασίας πληροφοριών και μονάδες (στοιχεία) αυτών. Μαγνητικές ή οπτικές διατάξεις ανάγνωσης, μηχανές εγγραφής των πληροφοριών σε υπόθεμα με κωδικοποιημένη μορφή και μηχανές επεξεργασίας των πληροφοριών αυτών, που δεν κατονομάζονται ούτε περιλαμβάνονται αλλού" στη δασμολογική κλάση 8471: i) είτε μετά την 1η Ιανουαρίου 1996, ii) είτε μεταξύ 28ης Απριλίου 1993 και 31ης Δεκεμβρίου 1995, iii) είτε κατά τη διάρκεια αμφοτέρων των περιόδων αυτών;

4) Σε περίπτωση αρνητικής απαντήσεως σε οποιοδήποτε από τα σκέλη του τρίτου ερωτήματος σε σχέση με ένα ή περισσότερα από τα [επίμαχα στην κύρια δίκη] εμπορεύματα, έχει η Συνδυασμένη Ονοματολογία την έννοια ότι τα εμπορεύματα αυτά έπρεπε να κατατάσσονται πριν από την 1η Ιανουαρίου 1996 ως "[η]λεκτρικές συσκευές για την ενσύρματη τηλεφωνία ή τηλεγραφία, στις οποίες περιλαμβάνονται και οι συσκευές τηλεπικοινωνίας με φερόμενη ηλεκτρική ενέργεια" στη δασμολογική κλάση 8517 ή μετά την ημερομηνία αυτή ως "[η]λεκτρικές συσκευές για την ενσύρματη τηλεφωνία ή τηλεγραφία, στις οποίες περιλαμβάνονται οι συσκευές συνδρομητών με ασύρματο ακουστικό και οι συσκευές τηλεπικοινωνίας με φερόμενη ηλεκτρική ενέργεια ή ψηφιακής τηλεπικοινωνίας, τηλέφωνα με εικόνα" στη δασμολογική κλάση 8517;»

Επί των προδικαστικών ερωτημάτων

15 Με τα ερωτήματα αυτά το εθνικό δικαστήριο ερωτά κατ' ουσίαν, αφενός μεν, αν οι κανονισμοί 1638/94 και 1165/95 είναι έγκυροι, καθόσον κατατάσσουν τους επίμαχους την κύρια δίκη τύπους συσκευών στην κλάση 8517, αφετέρου δε, ποια ήταν, κατά τις ημερομηνίες χορηγήσεως των διαφόρων δασμολογικών πληροφοριών της κύριας δίκης, η ορθή κλάση της Συνδυασμένης Ονοματολογίας για την κατάταξη των εν λόγω συσκευών.

16 Κατ' αρχάς, πρέπει να υπομνησθεί ότι με την απόφαση της 19ης Οκτωβρίου 2000, C-339/98, Peacock (Συλλογή 2000, σ. Ι-8947) το Δικαστήριο αποφάνθηκε ότι, μεταξύ Ιουλίου 1990 και Μα_ου 1995, οι κάρτες δικτύου που προορίζονται για την εγκατάσταση στις αυτόματες μηχανές επεξεργασίας πληροφοριών έπρεπε να κατατάσσονται στη δασμολογική κλάση 8471 ως μονάδες μηχανών αυτού του είδους.

17 Το Δικαστήριο διαπίστωσε, μεταξύ άλλων, ότι οι κάρτες δικτύου προορίζονται αποκλειστικά για αυτόματες μηχανές επεξεργασίας πληροφοριών, συνδέονται άμεσα με αυτές και η λειτουργία τους συνίσταται στο να παρέχουν και να δέχονται δεδομένα υπό μορφή χρησιμοποιήσιμη από τις μηχανές αυτές και εξήγαγε το συμπέρασμα ότι οι κάρτες δικτύου μπορούν να συγκριθούν με κάθε άλλο μέσο διά του οποίου μια αυτόματη μηχανή επεξεργασίας πληροφοριών δέχεται ή παρέχει δεδομένα υπό την έννοια ότι δεν επιτελούν έργο που θα μπορούσαν να επιτελέσουν χωρίς τη βοήθεια τέτοιας μηχανής (προπαρατεθείσα απόφαση Peacock, σκέψη 16). Επομένως, το τελευταίο εδάφιο της σημειώσεως 5 Β του κεφαλαίου 84 της Συνδυασμένης Ονοματολογίας, όπως ίσχυε πριν από την 1η Ιανουαρίου 1996, δεν απέκλειε την κατάταξή τους στη δασμολογική κλάση 8471, καθόσον αυτές δεν επιτελούν ειδικό έργο (προπαρατεθείσα απόφαση Peacock, σκέψεις 17 και 18). Επιπλέον, πληρούν όλες τις σχετικές με τις «μονάδες» προϋποθέσεις, οι οποίες προβλέπονται στην εν λόγω σημείωση, καθόσον μπορούν να συνδεθούν με την κεντρική μονάδα επεξεργασίας και είναι ειδικά κατασκευασμένες ως μέρη αυτόματου συστήματος επεξεργασίας πληροφοριών (προπαρατεθείσα απόφαση Peacock, σκέψη 20).

18 Είναι αληθές ότι η απόφαση Peacock αφορά μία μόνο κατηγορία εξαρτημάτων δικτύου. Όμως, είναι προφανές ότι όλα τα επίμαχα στην κύρια δίκη εμπορεύματα πληρούν τις σχετικές με τις «μονάδες» προϋποθέσεις, οι οποίες προβλέπονται στη σημείωση 5 Β του κεφαλαίου 84 της Συνδυασμένης Ονοματολογίας, όπως ίσχυε πριν από την 1η Ιανουαρίου 1996, στοιχείο που έλαβε υπόψη του το Δικαστήριο για να αποφανθεί υπέρ της εφαρμογής της κλάσεως 8471 στην προπαρατεθείσα απόφασή του Peacock.

19 Επιπροσθέτως, όλα τα εμπορεύματα αυτά φαίνεται να καλύπτονται από την ευρεία διατύπωση των σημείων 4 και 5 της επεξηγηματικής σημειώσεως του εναρμονισμένου συστήματος Ι Δ σχετικά με την κλάση 8471, ως «μονάδες ελέγχου ή προσαρμογής όπως αυτές που προορίζονται για τη διασύνδεση της κεντρικής μονάδας με άλλες ψηφιακές μηχανές επεξεργασίας πληροφοριών ή με σύνολα μονάδων εισόδου ή εξόδου», «μονάδες γνωστές ως προσαρμογείς διαύλων, που εξυπηρετούν τη σύνδεση δύο ψηφιακών συστημάτων» ή «μονάδες μετατροπής των σημάτων που καθιστούν το εισερχόμενο εξωτερικό σήμα κατανοητό για τη ψηφιακή μηχανή επεξεργασίας πληροφοριών ή μετατρέπουν τα εξερχόμενα επεξεργασμένα σήματα σε σήματα χρησιμοποιήσιμα από το εκτός αυτής περιβάλλον».

20 Για τους λόγους αυτούς και για τους λόγους που εκθέτει ο γενικός εισαγγελέας στα σημεία 71 έως 74 των προτάσεών του, τα επίμαχα στην κύρια δίκη εμπορεύματα έπρεπε, πριν από την έκδοση των κανονισμών 1638/94 και 1165/95, να κατατάσσονται στην κλάση 8471.

21 Δεύτερον, για τους λόγους που εκτίθενται στα σημεία 82 έως 95 των προτάσεων του γενικού εισαγγελέα, το επιχείρημα της Επιτροπής και των Revenue Commissioners ότι οι κανονισμοί 1638/94 και 1165/95 είναι παρ' όλ' αυτά έγκυροι, διότι το σφάλμα της Επιτροπής ως προς την κατάταξη δεν μπορεί να θεωρηθεί «πρόδηλο», πρέπει να απορριφθεί.

22 ράγματι, η Επιτροπή θα έπρεπε να αντιληφθεί, ενόψει της διατυπώσεως των κλάσεων 8471 και 8517 σε συνδυασμό με τις επεξηγηματικές σημειώσεις, όπως ίσχυαν κατά τον χρόνο εκδόσεως των κανονισμών 1638/94 και 1165/95, ότι δεν έπρεπε να κατατάξει τις συσκευές δικτύων που περιλαμβάνονται στα σημεία 1 έως 3 του παραρτήματος του κανονισμού 1638/94 και 4 του παραρτήματος του κανονισμού 1165/95 στην κλάση 8517. Το σφάλμα αυτό είναι πρόδηλο και πλήττει το κύρος των εν λόγω κανονισμών.

23 Τρίτον, για τους λόγους που εξέθεσε ο γενικός εισαγγελέας στα σημεία 96 έως 102 των προτάσεών του, οι τροποποιήσεις στη διατύπωση της κλάσεως 8517 από την 1η Ιανουαρίου 1996 δεν αφορούν τις επίμαχες στην κύρια δίκη συσκευές δικτύου.

24 Επομένως, ο εξοπλισμός δικτύου, που πληροί τις προϋποθέσεις τις σχετικές με τις μονάδες μιας αυτόματης μηχανής επεξεργασίας πληροφοριών που παρουσιάζεται με μορφή συστήματος, οι οποίες προβλέπονται στη σημείωση 5 Β του κεφαλαίου 84 της Συνδυασμένης Ονοματολογίας, όπως ισχύει από την 1η Ιανουαρίου 1996, δεν υπάγεται, μετά την ημερομηνία αυτή, στην κλάση 8517, απλώς και μόνο διότι χρησιμοποιεί καλώδια και ψηφιακές τεχνικές.

25 Η τροποποίηση της σημειώσεως 5, που ισχύει από την 1η Ιανουαρίου 1996, δεν αρκεί για να μεταβάλει τα συμπεράσματα του Δικαστηρίου στην προπαρατεθείσα απόφαση Peacock, για τον μετά την ημερομηνία αυτή χρόνο.

26 Τέλος, για τους εκτιθέμενους από τον γενικό εισαγγελέα λόγους στα σημεία 111 έως 115 των προτάσεών του, πρέπει να απορριφθεί το αίτημα των Revenue Commissioners να περιοριστούν χρονικά τα αποτελέσματα της αποφάσεως που αναγνωρίζει την ακυρότητα των κανονισμών 1638/94 και 1165/95.

27 Κατά συνέπεια, στα υποβληθέντα ερωτήματα πρέπει να δοθούν οι ακόλουθες απαντήσεις:

- ο κανονισμός 1638/94 είναι ανίσχυρος, καθόσον κατατάσσει στην κλάση 8517 της Συνδυασμένης Ονοματολογίας τους προσαρμογείς, προσαρμογείς ζεύξεως και τις συσκευές λήψεως-μεταδόσεως που περιγράφονται στα σημεία 1 έως 3 του παραρτήματός του·

- ο κανονισμός 1165/95 είναι ανίσχυρος, καθόσον κατατάσσει στην κλάση 8517 της Συνδυασμένης Ονοματολογίας τις κάρτες προσαρμογείς που περιγράφονται στο σημείο 4 του παραρτήματός του·

- οι αποτελούσες μέρος του εξοπλισμού του δικτύου πληροφορικής συσκευές που συνδέονται με την κεντρική μονάδα επεξεργασίας είτε απ' ευθείας είτε μέσω μιας ή περισσότερων άλλων μονάδων, είναι ειδικά κατασκευασμένες ως μέρη ενός συστήματος επεξεργασίας πληροφοριών, μπορούν να δέχονται ή να παρέχουν δεδομένα σε μορφή που μπορούν να χρησιμοποιηθούν από το σύστημα και δεν επιτελούν έργο που θα μπορούσαν να επιτελέσουν χωρίς τη βοήθεια μιας αυτόματης μηχανής επεξεργασίας πληροφοριών, πρέπει να κατατάσσονται στην κλάση 8471 της Συνδυασμένης Ονοματολογίας τόσο πριν όσο και μετά την 1η Ιανουαρίου 1996.

Απόφαση για τα δικαστικά έξοδα

Επί των δικαστικών εξόδων

28 Τα έξοδα στα οποία υποβλήθηκαν η Ολλανδική Κυβέρνηση και η Επιτροπή, που κατέθεσαν παρατηρήσεις στο Δικαστήριο, δεν αποδίδονται. Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του εθνικού δικαστηρίου, σ' αυτό εναπόκειται να αποφανθεί επί των δικαστικών εξόδων.

Διατακτικό

Για τους λόγους αυτούς,

ΤΟ ΔΙΚΑΣΤΗΡΙΟ (πέμπτο τμήμα),

κρίνοντας επί των ερωτημάτων που του υπέβαλαν με απόφαση της 15ης Δεκεμβρίου 1998 οι Appeal Commissioners, αποφαίνεται:

1) Ο κανονισμός (ΕΚ) 1638/94 της Επιτροπής, της 5ης Ιουλίου 1994, για κατάταξη εμπορευμάτων στη Συνδυασμένη Ονοματολογία, είναι ανίσχυρος, καθόσον κατατάσσει στην κλάση 8517 της Συνδυασμένης Ονοματολογίας τους προσαρμογείς, προσαρμογείς ζεύξεως και τις συσκευές λήψεως-μεταδόσεως που περιγράφονται στα σημεία 1 έως 3 του παραρτήματός του.

2) Ο κανονισμός (ΕΚ) 1165/95 της Επιτροπής, της 23ης Μα_ου 1995, για κατάταξη εμπορευμάτων στη Συνδυασμένη Ονοματολογία, είναι ανίσχυρος, καθόσον κατατάσσει στην κλάση 8517 της Συνδυασμένης Ονοματολογίας τις κάρτες προσαρμογείς που περιγράφονται στο σημείο 4 του παραρτήματός του.

3) Οι αποτελούσες μέρος του εξοπλισμού του δικτύου πληροφορικής συσκευές, που συνδέονται με την κεντρική μονάδα επεξεργασίας είτε απ' ευθείας είτε μέσω μιας ή περισσότερων άλλων μονάδων, είναι ειδικά κατασκευασμένες ως μέρη ενός συστήματος επεξεργασίας πληροφοριών, μπορούν να δέχονται ή να παρέχουν δεδομένα σε μορφή που μπορούν να χρησιμοποιηθούν από το σύστημα και δεν επιτελούν έργο που θα μπορούσαν να επιτελέσουν χωρίς τη βοήθεια μιας αυτόματης μηχανής επεξεργασίας πληροφοριών, πρέπει να κατατάσσονται στην κλάση 8471 της Συνδυασμένης Ονοματολογίας τόσο πριν όσο και μετά την 1η Ιανουαρίου 1996.